<classify> KAMPUNI ya Asas Dairies ya mkoani Iringa inafanya jitihada kuhakikisha kiwango cha utumiaji wa maziwa kinaongezeka ili kuboresha afya za Watanzania.Hatua hiyo inakuja wakati ambapo kampuni hiyo ya bidhaa za maziwa inajivunia ongezeko linalofikia asilimia 20 la uzalishaji wa maziwa kwa wakulima ambao wanailisha mifugo yao vyakula vyenye virutubisho.Mojawapo ya hatua muhimu ambazo kampuni hiyo imechukua kwa sasa ni kusambaza maziwa ya bure kwa shule za msingi kwenye maeneo ya Nyanda za Juu Kusini ambapo kampuni hilo linafanya shughuli zake.Kupitia mpango wetu wa kutoa maziwa bure kwa wanafunzi mpaka hivi karibuni tumetoa lita 46,000 kwa wanafunzi wa shule 73 zilizopo Rungwe na Busokelo, kati ya shule hizo 46 zipo Rungwe na 27 zipo Busokelo, Mratibu wa Kitaifa wa Asas Diaries, Lipata Mtimila amewaeleza waandishi wa habari.Waandishi hao walitembelea Iringa, Njombe na Rungwe na Busokelo mkoani Mbeya kwa lengo la kujionea jinsi ambavyo bidhaa za maziwa zinavyowajengea watu ajira hasa wafugaji wadogo wa ngombe.Juhudi hizi zinakuja wakati ambapo Bodi ya Maziwa Tanzania inaonesha kwamba ingawa uzalishaji wa maziwa nchini umeongezeka kwa kufikia lita 400 kati ya mwaka 2003 na 2017 bado unywaji umebakia chini kwenye kiwango cha lita 47 kwa mtu kwa mwaka.Bodi hiyo inakadiria kwamba kwa sasa uzalishaji wa maziwa unafikia lita bilioni 2.4 kwa mwaka kutoka lita bilioni 2 mwaka 2003.Kiwango cha kila Mtanzania cha kutumia lita 47 za maziwa kwa mwaka kipo chini ya kiwango cha matumizi kwa nchi jirani ya Kenya ambapo mtu mmoja anakadiriwa kutumia lita 100 za maziwa kwa mwaka.Kwa mujibu wa Mtimila, Watanzania wanatakiwa kuhimizwa kutumia maziwa ya viwandani kwa kuwa ni salama zaidi kuliko yale yanayotumika kienyeji majumbani.Katika jitihada za kuongeza uzalishaji Asas imeajiri mabwana mifugo ambao wanatoa huduma ya ushauri wa kitaalamu kwa wafugaji. Pia inahimiza matumizi ya vyakula vyenye virutubisho na kupima ubora wa maziwa.  <topic>: KITAIFA 